b'\n_START_ARTICLE_\nKas-Pin\n_START_PARAGRAPH_\nKas-pin on hankasalmelaisen Kaarlo Valkosen esittelem\xc3\xa4 suomalainen taistelulaji, joka yhdist\xc3\xa4\xc3\xa4 puukkotekniikoita ja it\xc3\xa4maisia taistelutekniikoita. _NEWLINE_Lajilla on Valkosen mukaan pitk\xc3\xa4 historia, mutta sen alkuper\xc3\xa4st\xc3\xa4 ja muusta historiasta ei ole tuotu julkisuuteen muuta kuin Valkosen kertomukset._NEWLINE_Eri puolilla Suomea on seitsem\xc3\xa4n Valkosen valtuuttamaa kas-pin-opettajaa.\n_START_SECTION_\nTarinat lajin historiasta\n_START_PARAGRAPH_\nValkosen kertomien tarinoiden mukaan kas-pin-taistelutaito on kulkenut Valkosen suvussa vuosisatoja, yli 30 sukupolven ajan. T\xc3\xa4ll\xc3\xb6in lajin historia ulottuisi noin 1100-luvulle. Lajille luonteenomaisia aseita olisi k\xc3\xa4ytetty jo 1500- ja 1600-luvuilla. Tarinat kertovat my\xc3\xb6s sepp\xc3\xa4 Jon Valkosen k\xc3\xa4yneen opettamassa Kiinassa muun muassa lehtipellin taontaa ilman saumaa. Suomalaisten sotataitojen kehittymiseen olisivat johtaneet alituiset sodat ven\xc3\xa4l\xc3\xa4isi\xc3\xa4 vastaan._NEWLINE_Tietoja ja oppeja olisi vaihdettu 1800-luvulla kiinalaisten ja tiibetil\xc3\xa4isten mestareiden kanssa. Kiinassa olisi puhuttu tulivalkean kansan eli pohjoisen kansan taistelutaidosta, jolla olisi tarkoitettu suomalaisia ja suomalaista sotataitoa. Yksi n\xc3\xa4ist\xc3\xa4 suomalaisista taidoista olisi ollut nimenomaan Valkosen suvun kas-pin-taistelumenetelm\xc3\xa4.  _NEWLINE_Nykymuotoonsa lajin olisvat kehitt\xc3\xa4neet suomalaiset naiset nelj\xc3\xa4n sukupolven aikana miesten ollessa sotimassa._NEWLINE_Kas-pinin kerrotaan saaneen nimens\xc3\xa4 Kasi-nimisest\xc3\xa4 kalliosta, jolla taitoa harjoiteltiin. Toinen annettu selitys nimen historialle on puukkoharjoituksissa syntyv\xc3\xa4st\xc3\xa4 kahdeksikon muotoisesta liikeradasta. Kaspin on my\xc3\xb6s sukunimi._NEWLINE_Kaarlo Valkosen kotipaikkakunnalla n\xc3\xa4ihin tarinoihin suhtaudutaan ep\xc3\xa4ilev\xc3\xa4sti, eik\xc3\xa4 niille olekaan esitetty muuta l\xc3\xa4hdett\xc3\xa4 kuin Kaarlo Valkosen kertomukset.\n_START_SECTION_\nPerustietoa\n_START_PARAGRAPH_\nKas-pin l\xc3\xa4htee itsepuolustuslajien valtavirrasta poiketen aseharjoituksena. Perusaseena k\xc3\xa4ytet\xc3\xa4\xc3\xa4n puukkoa ja aseeton taistelu opitaan siin\xc3\xa4 sivussa. Lajiin kuuluu my\xc3\xb6s Riihioppi, joka on pime\xc3\xa4ss\xc3\xa4 taistelun harjoittamista. Lis\xc3\xa4ksi lajissa pystyy erikoistumaan useisiin aseisiin. Lajille tyypillist\xc3\xa4 on osa-alueiden runsaus, aseiden runsaus ja eksoottisuus sek\xc3\xa4 tavanomaisesta poikkeavissa ymp\xc3\xa4rist\xc3\xb6iss\xc3\xa4 suoritetut harjoitukset. _NEWLINE_Taistelussa pyrit\xc3\xa4\xc3\xa4n vastustajan lukitsemiseen mahdollisimman nopeasti ja suoraviivaisesti._NEWLINE_Lajissa tehokkuus saavutetaan rentouden, ei voiman kautta._NEWLINE_P\xc3\xa4\xc3\xa4teemoja on nelj\xc3\xa4: Hermot, Hipaisu, Enkelin kosketus ja N\xc3\xa4kym\xc3\xa4t\xc3\xb6n k\xc3\xa4si (enkelin kosketusta ja n\xc3\xa4kym\xc3\xa4t\xc3\xb6nt\xc3\xa4 k\xc3\xa4tt\xc3\xa4 ei kukaan voi toiselle opettaa, vaan ne tulevat ajan kanssa ja harjoittelun kautta).'